Louise Frevert (DF), 2003-05-15:
I Dansk Folkeparti mener vi i princippet, at forslaget er rigtig udmærket, og at det er en god idé, at man afsætter 20 mio. kr. til udvikling af befolkningens idrætsudfoldelsesmuligheder.
Der er blot en hage ved forslaget, nemlig at de 20 mio. kr. skal skaffes fra Kulturministeriets tips- og lottomidler, altså fra centralt hold, i stedet for at puljen kunne etableres af idrætsorganisationerne selv.
Det skal ikke være nogen hemmelighed, at jeg er udelt begejstret for de initiativer, der var lagt ind under Idrætspolitisk Idéprogram, der var et godt initiativ.
Der var nogle hurdler, som man ikke var god nok til at komme over, nemlig at der ikke var tilstrækkelig brobygning fra initiativerne på skolerne ud til idrætsorganisationerne.
Det primære må være at få så mange i Danmark til at beskæftige sig med en eller anden form for motion, bevægelse, men Dansk Folkeparti er heller ikke helt enig med Socialdemokraterne og i øvrigt heller ikke helt med Venstres ordfører i, at der absolut skal være en form for foreningsforpligtelse i de initiativer, der tages.
Foreningstiden er i opbrud i Danmark, idet et moderne menneske selv vil bestemme, hvornår der skal dyrkes motion og hvilken motion.
Der er mange forskellige udbud af motionsformer, det bliver også varetaget af private forretningsdrivende, og det skal der være plads til.
Derfor er det vigtigt, at vi deler initiativer op i flere kategorier.
Når jeg taler om en pulje til idrætsudvikling og ikke som sådan idrætspolitisk udvikling, det synes jeg nemlig er et bedre ord i det hele taget, fordi det er bredt, så er der tale om initiativer helt fra børnehaveklassen op igennem skoleforløbet og ungdomsuddannelserne.
Den kategori er den største, som vi skal og må have fat på. På nuværende tidspunkt siger man, at hver femte københavner er for fed, hver fjerde er overvægtig, det er ikke gode tegn, og det er ikke bare de voksne, men også børnene, der er godt med i dette skrækbillede,
Der skal etableres en pulje.
Ja, det skal der, og derfor vil Dansk Folkeparti appellere til, at den pulje og de initiativer skal komme fra organisationerne selv.
Med et årligt budget på over 3,2 mia. kr., som indebærer både anlægs- og foreningsarbejder i Danmark, lyder det lidt mærkeligt, at man ikke på tværs af både amter, kommuner og organisationer kunne spæde i en kasse til etablering af en udviklingspulje, hvor man lige netop kunne få fat i denne målgruppe, som har været målgruppen i det her tilfælde.
Derudover er der firmaidræt, som henvender sig til personalet på arbejdspladserne.
Så alt i alt er jeg fortrøstningsfuld med hensyn til at få fat i folk både på arbejdspladser, på ungdomsuddannelser og især på skoler, som hele det her emne drejer sig om.
Men det er korrekt, at vi har et hængeparti, og det er at få de unge - specielt dem mellem 12 år og 18 år - gjort interesseret i at dyrke sport, idræt eller anden form for motion.
Det kunne også være, at man skulle gøre brug af simple midler som at tage cyklen hver dag, og at en sådan pulje skulle være til at sætte gang i diverse initiativer kombineret med sport.
Brobygning mellem initiativet og foreningerne er i princippet også i foreningernes og organisationernes interesse.
Derfor synes jeg, det vil være en rigtig god idé, at man henstillede rent politisk til de forskellige idrætsorganisationer at etablere en udviklingspulje til lige præcis sådanne projekter, der vil være med til at få fat i de såkaldte uorganiserede yngre, som trænger til at få motioneret.
Dansk Folkeparti må meddele, at vi desværre ikke kan stemme for forslaget, fordi det koster 20 mio. kr., og desuden er løbet jo kørt for i år.
Initiativet og ideen er gode, og jeg mener absolut, at man kan videreføre det og forpligte organisationerne til det samme initiativ, så det ikke går ud over tips- og lottomidlerne, som kan bruges til andre formål.